Rita Tveiten (Arbeiderpartiet), 1999-12-15:
Eit av dei spørsmåla me alle har grunn til å stilla oss framover, er kva me skal leva av i det neste århundret. Dersom me ser litt tilbake, ser me at fleire gonger tidlegare i nyare historie har intens utnytting av naturressursane våre medverka vesentleg til å lyfta Noreg sin økonomi og levestandarden til innbyggjarane. Skogen på slutten av 1700-talet, med produksjon og sal av trevirke og tømmer til skips- og husbyggjarane særleg i Tyskland, Holland og England, kan tena som eit døme. Seinare har norske fossefall vorte utnytta og sist olje- og gassførekomstane. Det er desse naturressursane som har plassert Noreg og nordmenn på toppen av velstandsstatistikken. Enno kan me leva godt av olje og gass, men det er dei marine ressursane me må førebu oss på å ta i bruk i åra som kjem, ikkje fordi dei er uuttømmelege, men fordi dei iallfall er fornybare. Sjølv om me kan syna til at me er verdas største eksportør av sjømat, kan me heilt klart seia at potensialet når det gjeld utnytting av havet, er enormt. Det er grunn til å minna om at alt liv faktisk har utvikla seg frå havet. Difor rommar havet ein genbase som må kartleggjast og identifiserast med sikte på at me skal kunna utnytta desse ressursane på ein god og fornuftig måte. Ein kan trygt seia at her er me knapt på begynnarstadiet. Når eg seier dette, er det for å streka under at skal me kunna ta ut det potensialet som eg her snakkar om, er det forsking, forsking og forsking som må til. Eg er svært glad for at komiteen så sterkt har understreka at den marine forskinga skal og må prioriterast, for det er det som kjem til å gi oss dei gode resultata. Dersom ein ser på oppdrett av laks, er det forskingsinnsatsen og pionerånda som har skaffa oss dei resultata me kan visa til i dag. Lakseoppdrettet har kome langt, men det er ingen grunn til å slakka av på denne forskinga. Eg er veldig glad for at komiteen har funne rom for å peika på at Matre havbruksstasjon har behov for nybygg. Det er viktig å understreka at ei slik satsing må koma snart. Til Stortinget si orientering vil eg seie at dette er ei satsing som verkeleg kjem til å betala seg. Det er ingen grunn til at me ikkje skal kunna få same resultatet når det gjeld oppdrett av andre artar, som f.eks. kveite, torsk og skjel. Havbruksstasjonen i Austevoll får no fullfinansiert si heilt nødvendige sjøvassleidning og kan gjera heilt nødvendige grep for å få kveita fram til kommersielt oppdrett. Dette kan gi resultat som Noreg bokstavleg talt kan flyta på i åra som kjem. Av andre artar der det trengst ein forskingsinnsats, vil eg nemna torsken. Me veit at torskestammen er i krise når det gjeld villfisk, og faktisk er prisane på torsk ute på marknaden høgare enn på laks, så me har mykje å henta på å satsa på ytterlegare forsking for å få fram oppdrett av torsk. Eg vil òg nemna skjeloppdrett, som kan verta ei kjempesatsing for Noreg, ei ny stor næring. Haldninga må vera at når det dukkar opp problem, som det heilt sikkert vil gjera når me skal få dei ulike fiskeslaga fram til kommersiell drift, må dei løysast. Eg ser fram til at me skal få ein forskingsinnsats slik at me verkeleg kan møta desse utfordringane. SINTEF i Trondheim har for sin del rekna med at 1 milliard pr. år til marin forsking er det som må til for at den marine sektoren verkeleg skal kunna ta over når olja tar slutt innan ei viss tid. Det krev stor evne til å prioritera frå vår side, og eg kjenner meg trygg på at utdanningskomiteen vil leggja til rette for at Stortinget får vera med på ei slik prioritering.